**Прилог 2**

**УПУТСТВО ЗА ОДЕЉЕЊСКЕ СТАРЕШИНЕ**

**Одељењски старешина има обавезу да:**

* благовремено, уз свакодневну комуникацију, упозна ученике свог одељења и њихове родитеље, односно друге законске заступнике са начином спровођења завршног испита;
* да упозна ученике са њиховим правима и обавезама и омогући одговоре на питања значајна за реализацију завршног испита;
* унесе закључне оцене осмог разреда у матичну књигу;
* провери личне податке и закључне оцене из шестог, седмог и осмог разреда ученика на административном порталу *Моја средња школа* (у даљем тексту: АП МСШ);
* достави евентуалне исправке школској комисији;
* обавести ученике да је за одређене образовне профиле потребно одговарајуће лекарско уверење;
* провери да ли су окружној комисији пријављени близанци, ученици са здравственим проблемима, ученици који су завршили основно образовање и васпитање или последња два разреда основног образовања и васпитања у иностранству, ученици који су у Републици Србији завршили страну школу или последња два разреда основног образовања и васпитања у страној школи и ученици који наставу похађају по ИОП-у у складу са Смерницама за планирање, организовање и спровођење завршног испита на крају обавезног образовања за ученике којима је потребна додатна образовна подршка (Прилог 11);
* детаљно се упозна са Стручним упутством, а нарочито у делу Идентификациони образац и идентификациона налепница (Образац 41);
* подсети ученике да је потребно да донесу ђачке књижице пре полагања завршног испита;
* подсети ученике да на испит понесу потребан прибор: за српски, односно матерњи језик и изабрани предмет за који се ученик определио - графитну и плаву хемијску оловку (оловке обезбеђује и школа) и гумицу; за математику – графитну и плаву хемијску оловку (оловке обезбеђује и школа), гумицу, лењир, троугао и шестар. Упозори ученике да хемијске оловке не смеју бити оловке *пиши-бриши*;
* обавештава ученике и родитеље, односно друге законске заступнике ученика о начину обраде и приказивања резултата на завршном испиту, и то о следећем:

**Завршни испит – активности:**

* завршни испит полаже се 21, 22. и 23. јуна 2023. године са почетком у 9.00 часова;
* у дане полагања завршног испита потребно је да ученици буду у школском дворишту најкасније до 8.00 часова, на месту које је одређено за њихово одељење;
* одељењски старешина окупља ученике, проверава присуство свих ученика из одељења, подсећа их на распоред седења/просторија, проверава да ли су понели сав потребан прибор;
* сваког дана полагања завршног испита одељењски старешина врши поделу ђачких књижица и идентификационих налепница (Образац 41);
* одељењски старешина првог дана полагања завршног испита проверава да ли су ученици донели ђачку књижицу и у ђачку књижицу сваког ученика ставља припадајуће идентификационе налепнице (Образац 41);
* уколико су ученици носили идентификационе налепнице (Образац 41) кући након првог дана полагања, одељењски старешина другог и трећег дана полагања проверава да ли су донели, поред ђачке књижице и идентификационе налепнице;
* одељењски старешина не улази у просторије (учионице) за време тестирања;
* на основу Правилника о програму завршног испита у основном образовању и васпитању у коме је утврђен удео појединачних тестова у укупном броју бодова на завршном испиту, који износи 40 бодова, ученик може да оствари из српског, односно матерњег језика највише 14 бодова, из математике највише 14 бодова и на тесту из изабраног предмета највише 12 бодова;
* на сваком појединачном тесту ученик решава од 20 до 40 задатака у зависности од процењене тежине и типа коришћених задатака, с тим да је максималан резултат који ученик може да оствари на тесту 20. Ради прецизног увида у постигнућа током и на крају испита, сваки ученик ће имати увид у два податка – резултат на тесту и број бодова за упис, тј. прерачунат резултат постигнут на тесту;
* бодови које је ученик остварио за упис у жељену средњу школу израчунавају се тако што се резултат постигнут на тесту из српског, односно матерњег језика и математике множи коефицијентом 0,7, а резултат постигнут на тесту из изабраног предмета множи са коефицијентом 0,6;
* формула за израчунавање броја бодова које ученик има на основу општег успеха и резултата постигнутих на завршном испиту је:
* Укупан број бодова за упис = (VI + VII + VIII) ∙ 4 + 0,7∙ СЈ + 0,7 ∙ МА + 0,6 ∙ ИТ
* VI – општи успех на крају VI разреда
* VII – општи успех на крају VII разреда
* VIII – општи успех на крају VIII разреда
* СЈ – резултат на тесту из српског/матерњег језика
* МА – резултат на тесту из математике
* ИТ – резултат на изабраном тесту
* одељењски старешина даје упутства ученицима и родитељима, односно другим законским заступницима за попуњавање обрасца за унос листе жеља за упис у средњу школу, на јавном порталу *Моја средња школа* (https://mojasrednjaskola.gov.rs), односно непосредно у школи;
* одељењски старешина је у просторијама школе у време предаје и провере обрасца за унос листе жеља за упис у средњу школу за ученике који листу жеља предају непосредно у школи, и то у периоду од 8 до 15 часова.